O. Nachtmannová, poslankyňa: (2006-12-05):
Navrhovanú zmenu vo financovaní neštátnych základných umeleckých škôl a neštátnych školských zariadení si vyžadujú skutočnosti spôsobené rozdielnym financovaním základných umeleckých škôl a školských zariadení v zriaďovateľskej pôsobnosti obcí a vyšších územných celkov a neštátnych základných umeleckých škôl a neštátnych školských zariadení od roku 2005. Ide vlastne o nápravu systémovej chyby, ktorá vo financovaní neštátnych základných umeleckých škôl a neštátnych školských zariadení nastala. V zmysle rokovacieho poriadku § 29 ods. 1 a § 82 ods. 2 podávam spolu s kolegom z klubu SNS Valentínom Švidroňom pozmeňujúci návrh. Pozmeňujúci návrh v našom podaní má 5 bodov. Dovoľujem si prečítať prvý bod k čl. I 11. bod. Bod 11 znie: „V § 7 ods. 4 znie: zriaďovatelia škôl,“ je tam odvolávka. Táto odvolávka znie: „24a § 6 ods. 1 a § 9 ods. 1 zákona č. 596/2003 Z. z. v znení neskorších predpisov,“ vraciam sa k textu „zriaďovatelia  škôl a zriaďovatelia neštátnych škôl sú povinní oznámiť každoročne do 30. septembra príslušnému krajskému školskému úradu počty žiakov škôl v ich zriaďovateľskej pôsobnosti podľa stavu k 15. septembru začínajúceho školského roka, očakávané počty žiakov škôl v ich zriaďovateľskej pôsobnosti v nasledujúcom školskom roku a ďalšie údaje potrebné na rozpis finančných prostriedkov z kapitoly ministerstva pre školy. Krajský školský úrad je povinný oznámiť tieto údaje za zriaďovateľov škôl, zriaďovateľov neštátnych škôl a za školy a školské zariadenia vo svojej zriaďovateľskej pôsobnosti ministerstvu. Podrobnosti o požadovaných údajoch a forme ich poskytnutia oznámi ministerstvo zriaďovateľom každoročne do 31. augusta.“ Odôvodnenie: Ide o legislatívnotechnickú úpravu. V ustanovení § 7 ods. 4 sa navrhuje, aby aj zriaďovatelia štátnych školských zariadení každoročne predkladali do 30. septembra príslušnému krajskému školskému úradu údaje o počte žiakov škôl a školských zariadení potrebné na rozpis finančných prostriedkov z kapitoly ministerstva pre školy a školské zariadenia. Vzhľadom na to, že zriaďovateľmi štátnych školských zariadení sú krajské školské úrady, je zbytočné, aby samy sebe predkladali tieto údaje. Druhý pozmeňujúci návrh. K čl. I 12. bod. „Bod 12 znie: „V § 7 ods. 8 znie: Celkový objem finančných prostriedkov na bežné výdavky vyčlenený na účely podľa § 4 ods. 12 až 16 a § 8a ods. 2 v kalendárnom roku je najviac 6  % z objemu finančných prostriedkov na bežné výdavky rozpočtované v kapitole ministerstva podľa § 3 ods. 2.“.“ Odôvodnenie: Ide o legislatívnotechnickú úpravu. Vláda Slovenskej republiky navrhla úpravu dohodovacieho konania prostredníctvom ustanovenia § 8a ods. 1. Z tohto dôvodu výpočet rezervy ministerstva aj na financovanie dohodovacieho konania musí obsahovať odvolanie na ustanovenie § 8a ods. 2 a nie na § 9 ods. 1, nakoľko toto ustanovenie stratí účinnosť 31. 12. 2006. Tretí pozmeňujúci návrh. K čl. I 12. bod. V čl. I sa za bod 12 vkladá nový bod 13, ktorý znie: „V § 7 ods. 10 písm. g) sa slová „§ 9 ods. 1“ nahrádzajú slovami „§ 8a ods. 1“. Doterajšie body 13 až 15 sa označia ako body 14 až 16.“.“ Odôvodnenie: Opäť ide o legislatívnotechnickú úpravu. Vláda Slovenskej republiky navrhla úpravu garantovaného minima prostredníctvom ustanovenia § 8a ods. 1. Podrobnosti určovania garantovaného minima a jeho použitia, na ktoré sa odvoláva ustanovenie § 7 ods. 10 písm. g) musí teda obsahovať odvolanie na ustanovenie § 8a ods. 1 a nie na § 9 ods. 1, nakoľko toto ustanovenie stratí účinnosť 31. 12. 2006. Štvrtý pozmeňujúci návrh. K čl. II 7. bod. „V § 39a ods. 2 sa za slová „základnú umeleckú školu alebo“ vkladá slovo „nezriaďuje“. A § 39a sa dopĺňa ods. 3, ktorý znie: „O žiadostiach o zaradení do siete alebo vyradení zo siete, ktoré boli podané a o ktorých sa právoplatne nerozhodlo do dňa účinnosti tohto zákona sa rozhoduje podľa doterajších predpisov.“.“ Odôvodnenie: Ide o legislatívnotechnickú úpravu. V ustanovení § 39a ods. 2 vložením slova „nezriaďuje“ za slovo „alebo“ sa presne určí, ako má postupovať samosprávny kraj pri poskytovaní finančných prostriedkov, ak nezriaďuje školské zariadenie vo svojej zriaďovateľskej pôsobnosti. Vložením ods. 3 do tohto ustanovenia sa zabezpečuje, aby konania k zaradeniu základnej umeleckej školy a školského zariadenia do siete škôl a školských zariadení Ministerstva školstva Slovenskej republiky začaté pred účinnosťou tohto zákona sa zrealizovali podľa doterajších predpisov. Piaty pozmeňujúci návrh. K čl. II  7. bod. V čl. II sa za 7. bod vkladajú body 8 a 9, ktoré znejú: 8. bod. V poznámke pod čiarou k odkazu 31 sa dopĺňa citácia: „Zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov.“ 9. bod. § 19 sa dopĺňa ods. 8, ktorý znie: „Škola, školské zariadenie, stredisko praktického vyučovania a pracovisko praktického vyučovania zriadené podľa tohto zákona môžu vykonávať aj podnikateľskú činnosť. Táto činnosť nesmie byť v rozpore s plnením ich poslania.“ Pri podnikateľskej činnosti máme poznámku pod čiarou, ktorá znie, je to odvolávka na zákony, „zákon č. 455/1991 Zb. o živnostenskom podnikaní v znení neskorších predpisov a § 2 ods. 2 písm. c) Obchodného zákonníka“. Odôvodnenie: V bode 8 ide o legislatívnotechnickú úpravu, ktorá súvisí so zmenou financovania základných umeleckých škôl a školských zariadení v zriaďovateľskej pôsobnosti obcí a samosprávnych krajov z výnosu dane s účinnosťou od 1. 1. 2005. Prechodom zriaďovateľskej pôsobnosti z orgánu štátnej správy na obce a samosprávne kraje stratili školy a školské zariadenia možnosť podnikať. V ustanovení § 19 ods. 8 sa umožňuje školám, školským zariadeniam, strediskám praktického vyučovania a pracoviskám praktického vyučovania vykonávať aj podnikateľskú činnosť v súlade s platnými všeobecne záväznými právnymi predpismi. Ďakujem za pozornosť.